TEA entsüklopeedia

"TEA entsüklopeedia" on üldentsüklopeedia, mida andis välja TEA Kirjastus. Aastail 2008–2015 ilmus 12 põhiköidet (a–Liibüa) ja 2013–2018 neli köidet eriväljaandeid, millest kolm käsitlesid Eestit. 2008. aastal avati ka entsüklopeedia veebiversioon.

Entsüklopeediasse plaaniti umbes 60 000 märksõna, lisaks trükis ilmuvale 22 põhiköitele ja 2 lisaköitele kavatseti kogu entsüklopeediale luua juurdepääs ka veebis ("TEA e-Entsüklopeedia") ning anda välja DVD-versioon. Esimest köidet esitleti 10. septembril 2008 ja seda sai hakata tellima alates 11. septembrist 2008. 10. septembril avati ka entsüklopeedia täisversioon veebis. 12. septembril avanes vabavaraversioon, milles artiklid on nähtaval osaliselt (märksõnad koos laiendatud määratlusega). Entsüklopeedia trükiarv oli 8500. 2010. aasta lõpuks oli TEA entsüklopeedial 8272 tellijat.Maris Sander, "Mis on parem: tavaline entsüklopeedia või vikipeedia?" Eesti Ekspress, 13. jaanuar 2011 (arhiiviversioon Internet Archive'is) (vaadatud 05.11.2025)

Paberentsüklopeedias kavatseti lisaks 60 000 märksõnale avaldada 150 000 illustratsiooni ja üle 1000 kaardi.

Algse kava kohaselt pidi entsüklopeedia tulema 22-köiteline ja ilmuma aastatel 2008–2013, kuid hiljem suurendati mahtu 24 köiteni ja pikendati ilmumisaega 2014. aastani. Septembris 2011 teatati, et viimane köide ilmub 2016. aastal."TEA entsüklopeedia ilmumisgraafik pikenes kahe aasta võrra", Postimees/BNS, 30. september 2011 (vaadatud 19.03.2025) 20. jaanuaril 2016 teatas TEA Kirjastuse juht Silva Tomingas, et entsüklopeedia väljaandmine raamatuna ei ole ilma kirjastusevälise abita enam mõeldav, kuid kirjastuse eduka saneerimise korral on võimalik e-entsüklopeedia lõpule viia. Ta tegi kõigile entsüklopeedia tellijatele ettepaneku minna üle veebientsüklopeediale. "TEA kirjastus esitas kohtule saneerimisavalduse", Postimees, 20. jaanuar 2016 (vaadatud 19.03.2025)

Entsüklopeedia ilmumisega kaasnes pikaajaline ajakirjanduslik poleemika, sealhulgas TEA juhtkonna avalikud vaidlused kriitikutega nagu Hardo Aasmäe ja Kaarel Tarand. Tegelikud kohtuvaidlused TEA ja teiste teatmekirjastuste vahel puudutasid enamjaolt siiski teisi väljaandeid, mitte "TEA entsüklopeediat".

TEA Kirjastuse entsüklopeediaprojekti kogumaksumuseks hinnati 2007. aastal umbes 100 miljonit krooni (ligi 6,4 miljonit eurot) ja rentaabluseks plaaniti 10%.Anne Oja TEA entsüklopeedia maksab 100 miljonit, Äripäev, 20.12.2007 (arhiivikoopia; vaadatud 19.03.2025) Kirjastus omandas õiguse kasutada Encyclopædia Britannica andmebaase ning koostööd tehti ka Brockhausi, WSOY ja Everestiga.

Väljaande akadeemilisse kolleegiumi kuulusid Jüri Engelbrecht, Ene Ergma, Peeter Tulviste, Signe Kivi ja Rein Veidemann. Kolleegiumi esimeheks valiti 21. veebruaril 2008 Peeter Tulviste."TEA tutvustas uue entsüklopeedia kolleegiumi", Delfi, 22.02.2008 (vaadatud 19.03.2025) Kolleegiumi koosseis jäi kõigi ilmunud köidete andmeil samaks.

TEA entsüklopeedia 1. köite vastutav toimetaja oli Linda Pool, 2. ja 3. köite peatoimetaja oli Raul Kilgas, 4. ja 5. köite peatoimetaja Toomas Tamla, 6. köite peatoimetaja Toomas Schvak. Alates 20. maist 2011 oli peatoimetaja Ahti Tomingas."Entsüklopeediakirjastuse pankrot külvab segadust", ERR, 03.06.2011 (vaadatud 19.03.2025)

2016. aasta märtsis teatas Eesti Rahvusringhääling, et TEA entsüklopeedia on viinud kirjastuse pankroti äärele. TEA kirjastuse juhatuse esimees Silva Tominga sõnul said kirjastusele saatuslikuks siiski "majanduskriis, interneti pealetulek, eurole üleminek ning raamatute käibemaksu tõstmine". Kirjastus lootis vältida pankrotti saneerimise abil, lõpetades paberentsüklopeedia kirjastamise ja pakkudes tellijaile selle asemel veebiväljaannet (mille aastatasu oli sel ajal 49 eurot). 2015. aastal ilmunud viimast, 12. köidet (algselt planeeritud 22 köitest) müüdi 7300 eksemplari, millega see saavutas Eesti Kirjastuse Liidu 2015. aasta müügiedetabelis kolmanda koha.Gerli Nõmm, ""TEA entsüklopeedia" on viinud kirjastuse pankroti äärele", ERR/ETV "Aktuaalne kaamera", 15.03.2016 (vaadatud 19.03.2025)

Veebientsüklopeedia avaldati aastal 2008 aadressil ents.ee. Selle ligipääsutingimusi muudeti korduvalt, alates ligipääsust üksnes paberentsüklopeedia tellijatele ja lõpetades eraldi aastatasuga, aeg-ajalt avati lühiajaline ligipääs tutvumiseks ka kõigile. 2025. aasta lõpu seisuga oli ents.ee domeeni omanik Aktsiaselts TEA Keeleõpetusdomeeniomanik Tea Language School, registrikood 10305717; registreeritud 04.07.2010, muudetud 16.12.2024, aegub 04.01.2026, registripidaja Zone Media OÜ; ents.ee, registripäring Eesti Interneti SA andmebaasis (vaadatud 05.11.2025)Aktsiaselts TEA Keeleõpetus, registripäring äriregistris (vaadatud 05.11.2025).

TEA entsüklopeedia kõrvalt ilmus 2007–2008 "TEA laste- ja noorteentsüklopeedia" (3 köidet, üldtoimetaja Linda Pool) ja 2008. aastal selle lisamaterjalidega täiendatud versioon "TEA laste ja noorte e-entsüklopeedia" (1 DVD-ROM ja 3 CD-d ning 1 CD-ROM-il digitaalne maailmaatlas "Virtuaalne maailm").

 Köited 

Loendis on esitatud TEA entsüklopeedia ilmunud köited koos märksõnade vahemiku ja ilmumisajaga.

 1. a–Alžeeria (september 2008, 398 lk, vastutav toimetaja Linda Pool)
 2. Alžiir–Aruba (veebruar 2009, 393 lk, peatoimetaja Raul Kilgas)
 3. aruhein–Beccaria (juuli 2009, 375 lk, peatoimetaja Raul Kilgas)
 4. Becher–Burton (detsember 2009, 391 lk, peatoimetaja Toomas Tamla)
 5. Buru–eepos (juuni 2010, 393 lk, peatoimetaja Toomas Tamla)
 6. eerika–faiaagid (veebruar 2011, 394 lk, peatoimetaja Toomas Schvak)
 7. Faial–Haamer (september 2011, 376 lk, peatoimetaja Ahti Tomingas)
 8. Haamse–indaan (märts 2012, 391 lk, peatoimetaja Ahti Tomingas)
 9. indeen–Kallak (august 2012, 377 lk, peatoimetaja Ahti Tomingas)
 10. Kallas–klarnet (jaanuar 2013, 370 lk, peatoimetaja Ahti Tomingas)
 11. Klas–kuubik (aprill 2014, 377 lk, peatoimetaja Ahti Tomingas)
 12. Kuuda–Liibüa (aprill 2015, 396 lk, peatoimetaja Ahti Tomingas)
 Eriväljaanne "Eesti Vabariik. Maa. Rahvas. Kultuur" (veebruar 2013, 253 lk, vastutav toimetaja Alvar Loog; täiendatud trükid: 2. trükk 2014, 253 lk, 4. trükk 2015, 253 lk, 5. trükk 2017, 255 lk)
 Eriväljaanne "Eesti Vabariik 100" (2017, 394 lk, peatoimetaja Ahti Tomingas)
 Eriväljaanne "Maailmajaod. Geograafia. Ajalugu. Kultuur" (2017, 239 lk, peatoimetaja Ahti Tomingas)
 Eriväljaanne "Valitsused ja riigimehed" (2018, 319 lk, koostaja Madis Maasing; ilmus ilmus Eesti Vabariigi 100. sünnipäeva puhul ja sisaldab ainult Eesti materjali)

 Vaata ka 

 Entsüklopeedia
 Eesti Üleüldise teaduse raamat
 Eesti rahvaleksikon
 Eesti Entsüklopeedia
 Eesti entsüklopeedia
 Eesti nõukogude entsüklopeedia
 ENEKE
 Eestikeelne Vikipeedia

 Viited 

 Välislingid 
 Entsüklopeedia veebiversioon (sisuliselt toimib ainult avaleht)
 EA entsüklopeedia tutvustus TEA Kirjastuse lehel, 2008 (arhiivikoopia)
 Kaarel Tarand. "Uus tee vaimupimedusse" Sirp, 18. jaanuar 2008
 Silva Tomingas. "… karavan läheb edasi" Sirp, 25. jaanuar 2008
 Maris Sander, "Mis on parem: tavaline entsüklopeedia või vikipeedia?" Eesti Ekspress, 13. jaanuar 2011
 "Veidemann: paberentsüklopeedia on haruldane" Postimees, 1. märts 2011 (Rein Veidemanni intervjuu)
 Toomas Schvak. "Eestikeelse entsüklopeedia tõus ja langus" Delfi, 11. august 2011
 "TEA kirjastus plaanib tänavu avaldada kolm entsüklopeediasarja köidet" Postimees, 6. veebruar 2014
 "TEA kirjastuse saatus sõltub klientide vastutulelikkusest loobuda õigustest paberentsüklopeediale" ERR, 17. märts 2016

Kategooria:Eesti entsüklopeediad